आजमगढ़ (उ.प्र.) में तो राखी को रक्षा बंधन पर शौचालय भेट करने की मुहिम से फिल्म अभिनेत्री शबाना आजमी भी भावानात्मक रूप से जुड़ गई हैं। जिला प्रशासन ने ऐसे भाइयों को इस बार रक्षा बंधन पर सम्मानित करने की घोषणा की है। गौरतलब है कि शबाना आजमी इसी जिले की रहने वाली हैं। प्रशासन की इस अनूठी पहल की प्रशंसा करते हुए वह कहती हैं कि घर में शौचालय नहीं होने से बहनों और माताओं को दिक्कत होती है। इस रक्षाबंधन पर जो भाई बहनों को उपहार में इज्जत घर (शौचालय) भेंट कर रहे हैं, उन पर उन्हें गर्व है। जिलाधिकारी शिवाकांत द्विवेदी के मुताबिक ऐसे भाइयों को ब्लाक स्तर पर सम्मानित किया जा रहा है। इसी तरह तीज पर पत्नियों को उपहार स्वरूप शौचालय गिफ्ट करने वाले पतियों को जिला मुख्यालय पर सम्मानित किया जा रहा है।